नई दिल्ली 15 नवम्बर।जाने माने हिन्दी कवि और साहित्यकार कुंवर नारायण का आज यहां निधन हो गया। वे 90 वर्ष के थे।
पद्मभूषण,साहित्य अकादमी और ज्ञानपीठ पुरस्कार से सम्मानित कुंवर नारायण का जन्म उत्तरप्रदेश के फैजाबाद में 1927 में हुआ था।उन्हें पदम भूषण अलंकरण से भी सम्मानित किया गया था।
श्री कुंवर नारायण नई हिन्दी कविता के सशक्त हस्ताक्षर माने जाते हैं।उन्हे व्यास सम्मान, प्रेमचंद पुरस्कार, कबीर सम्मान, शलाका सम्मान, प्रीमियो फ़ेरेनिया सम्मान से भी सम्मानित किया जा चुका है। उनकी मूल रचना-विधा कविता है लेकिन उन्होंने कहानी, लेख और समीक्षा के साथ सिनेमा, रंगमंच सहित कला के अन्य माध्यमों में भी महारत प्राप्त की।
वह चार वर्षों तक उत्तर प्रदेश संगीत नाटक अकादमी के उप पीठाध्यक्ष रहने के अलावा अज्ञेय द्वारा संपादित मासिक पत्रिका 'नया प्रतीक' के संपादक मंडल में भी रहे। उच्च शिक्षा प्राप्त करने की उम्र में ही उनका प्रथम काव्य संग्रह 'चक्रव्यूह' पाठकों के बीच आ गया था।